вэ? Гэж уншигч та сонирхох биз. БНМАУ-ын ЗГ-ын даалгавраар бүр тодруулбал Ерөнхий сайд маршал Хорлоогийн Чойбалсангийн өгсөн үүрэг ёсоор Дундад иргэн улстай дипломат харилцаа тогтоох хүндтэй бөгөөд хариуцлагатай үүрэг БНМАУ-ын Ерөнхий сайдын орлогч бөгөөд Мал аж ахуйн яамны сайд Ч.Сүрэнжав тэргүүтэй бүрэн эрхт, тусгаар тогтносон БНМАУ-ын засгийн газрын төлөөлөгч энэ найман хүнд ногджээ. Үүний өмнөхөн 1945 оны 10-р сарын 21, 22-ны өдрүүдэд Монгол ард улсын тусгаар тогтнолын тухай бүх нийтийн санал хураалтад насанд хүрсэн хүн амын 97,8 хувь буюу БНМАУ-ын иргэн 483291 хүн оролцож улс эх орныхоо тусгаар тогтнол, бүрэн эрхт байдлын төлөө 100 хувийн санал өгчээ. Санал хураалтыг Дундад Иргэн улсын албан ёсны ажиглагчид зориуд ирж газар дээр нь танилцжээ. Бүх нийтийн санал хураалтын дүнгийн тухай БНМАУ-ын ЗГ-ын ноот бичгийг Хятадын төв засгийн газар хүлээн авснаас хойш сар гаруйн дараа буюу 1946 оны 1-р сарын 5-нд БНМАУ-ыг хүлээн зөвшөөрснөө албан ёсоор мэдэгдэж хариу ноот бичиг ирүүлсэн нь БНМАУ, Хятадын төв засгийн газартай хэлэлцээр хих төлөөлөгчөө очуулах урьдчилсан нөхцөл бүрдсэн хэрэг байлаа. 1946 он. 2-р сар дөнгөж гарч байлаа. Цас хялмайлан хүйт тачигнасан нэг өдөр Буянт- Ухаагийн нисэх онгоцны буудлаас “Дуглас” хэмээх хоёр мотортой, америк хийцийн цэргийн нисэх онгоцоор Дундад Иргэн улсыг зорьсон БНМАУ-ын засгийн газрын төлөөлөгчид Хятадын төв засгийн газар байрлаж байсан Чүнцин хот руу нисчээ. Япон Зүүн хойд Хятадыг бүхэлдээ эзэлж Бээжин болон далайн хавийн томоохон хотуудыг зогсоо зайгүй бөмбөгдөж байсан тул нутгийнхаа гүнд оршин Чүнцин хотод Хятадын төв засгийн газар нүүн ирж улсынхаа түр нийслэлээр зарлаад байсан юм. Чүнцин хөгжлөөрөө дорой ч батлан хамгаалахын хувьд стратегийн ихээхэн ач холбогдолтой бөгөөд дайсны нисэх онгоц санаснаар тийм ч амархан хүрээд ирж чадахааргүй цаг хугацаа шаардахуйц онцлогтой боомт хот байлаа. Энд хятдын бусад хотоос онц чухал үйлдвэрийн газруудыг нүүлгэн ирүүлж уулын ар өврийг нүхлэн далдалж байрлуулжээ. Хөх мөрний эрэг дээр энэ хот аажим аажмаар өргөжин тэлж, эрч хүчээ авч байлаа. Монгол улсын засгийн газрын төлөөлөгчдийн суусан онгоц агаарын саатлаас шалтгаалан Бээжингээс зүүн тийш орших Тяньжин хотын ойролцоох цэргийн зориулалттай нисэх онгоцны буудалд бууж хэдэн цаг саатжээ. Тяньжинээс үүлэн сиймхийг ашиглан ниссээр Бээжин хотын нисэх онгоцны буудалд газардав. Товолсон цагтаа ирж амжаагүйгээс болсон уу, ямар боловч хэн ч тэднийг нисэх онгоцны буудал дээр угтаж авсангүй. Зэвсэглэсэн америк цэргүүд л онгоцыг бүсэлж зогслоо. Р.Гомбожав өгүүлэх нь: Сүрэнжав гуай тайван, гүндүүгүй, бас их зоригтой эр гэж аав ярьдагсан. Түүнийг буугаад америк цэргүүдийг огтхон ч тоосон шинжгүй тэдний дэргэдүүр алхахад нь онгоцны ахмад орос залуу бууж ирээд “энэ хүмүүс бүрэн эрхт БНМАУ-ын засгийн газрын албан ёсны төлөөлөгчид” гэж англиар цэргүүдэд тайлбарлажээ. Японы мэдэлд байсан Бээжин хот америкийн хяналтанд орсон нь илт ажиглагджээ. Ийнхүү цаг орчим хүлээсний эцэст Бээжин дэх Зөвлөлтийн консулын газрын ажилтнууд, мөн Чунцинээс монголын засгийн газрын төлөөлөгчдийг угтахаар ирсэн хятадын гадаад хэргийн яамны төлөөлөгчид хүрэлцэн иржээ. Хятадын талын Бээжинд захиалсан зочид буудал зочид нь цагтаа ирсэнгүй гэдэг шалтгаанаар америкийн офицерүүдэд шилжсэн байлаа. Хятадын албаны хүмүүс дайн дажны цаг болохыг ойлгон соёрхохыг хүсэж тонголзов. Зөвлөлтийн нөхөд Бээжин дэх өөрсдийн консулын байранд хүргэхээр шийдэж байтал Бээжин хотын төвд байдаг зочид буудалд байр олдож, хятадууд эвгүй байдлаас түр ч болов аврагджээ.